Landsrettens kendelse om godkendelse af genindlæggelse ophæves og domstolsprøvelse afvises
Ret: Højesteret (3. instans)
Faggruppe: Straffesag — Vilkårs- og foranstaltningsændring
Sagsemner: Strafferetlige sanktioner og andre foranstaltninger;

/

 

Om domstolsprøvelse af genindlæggelse  

Sag 101/2019

Kendelse afsagt den 12. august 2020   

Anklagemyndigheden
mod
Domfældte

Ikke adgang til domstolsprøvelse af beslutning om genindlæggelse i henhold til dom til
behandling på psykiatrisk afdeling

Domfældte var i 2013 dømt til at undergive sig behandling på psykiatrisk afdeling med tilsyn af
kriminalforsorgen i forbindelse med afdelingen under udskrivning, således at kriminalforsorgen
sammen med overlægen kan træffe bestemmelse om genindlæggelse. Domfældte blev i juni og
september 2018 genindlagt på psykiatrisk afdeling på baggrund af behandlingsdommen. Sagen
angik for Højesteret, om der efter straffelovens § 72, stk. 2, var adgang til domstolsprøvelse af
beslutningerne om at genindlægge Domfældte.

Højesteret fastslog, at straffelovens § 72, stk. 2, ikke omfatter en situation som den foreliggende,
hvor der er truffet beslutning om genindlæggelse i henhold til en behandlingsdom. Der var ikke
grundlag for at antage, at dette resultat vil være i strid med artikel 5, stk. 4, i Den Europæiske
Menneskerettighedskonvention.

Landsretten var kommet til et andet resultat.